b'\n_START_ARTICLE_\nWilliamsF1\n_START_SECTION_\nIstorija\n_START_PARAGRAPH_\nWilliams komandos debiutas Formul\xc4\x97se 1 \xc4\xafvyko 1978\xc2\xa0m. Argentinos GP. Pirmoji pergal\xc4\x97 pasiekta jau kitais metais\xc2\xa0\xe2\x80\x93 1979\xc2\xa0m. Did\xc5\xbeiosios Britanijos GP. 1997 m. sezone kanadietis J. Villeneuve\xe2\x80\x99as peln\xc4\x97 komandai 100-t\xc4\x85j\xc4\x85 pergal\xc4\x99, pasiekdamas, kad Williams ekipa tapo tre\xc4\x8diaja po Ferrari ir McLaren pelniusia 100 ar daugiau pergali\xc5\xb3. Tarp 1980 ir 1997\xc2\xa0m. Williams peln\xc4\x97 9 Konstruktori\xc5\xb3 \xc4\x8dempion\xc5\xb3 vardus. Iki 2000 tai buvo Formul\xc4\x97s 1 rekordas._NEWLINE_Daug \xc5\xbeymi\xc5\xb3 pilot\xc5\xb3 lenktyniavo Williams komandoje: suomis Keke Rosbergas, britai Nigel Mansellas ir Damonas Hillas, pranc\xc5\xabzas Alainas Prostas, brazilai Nelsonas Piquet ir Ayrtonas Senna ir kanadietis Jacques Villeneuve\xe2\x80\x99as, i\xc5\xa1 kuri\xc5\xb3 kiekvienas, i\xc5\xa1skyrus A. Senna, laim\xc4\x97jo \xc4\x8dempionat\xc4\x85 su \xc5\xa1ia komanda. Po Sennos mirties 1994 m. vairuojant Williams bolid\xc4\x85, visi komandos vadovai buvo apkaltinti dalyvavimu \xc5\xbemog\xc5\xbeudyst\xc4\x97je. Visi kaltinimai buvo panaikinti tik 2005\xc2\xa0m._NEWLINE_Williams dirbo su daug \xc5\xbeymi\xc5\xb3 varikli\xc5\xb3 gamintoj\xc5\xb3, i\xc5\xa1 kuri\xc5\xb3 daugiausiai pasiek\xc4\x97 su Renault: su \xc5\xa1ia kompanija komanda laim\xc4\x97jo 6 i\xc5\xa1 9 laim\xc4\x97t\xc5\xb3 \xc4\x8dempionat\xc5\xb3. Kartu su Ferrari, McLaren ir Renault (buvusi Benetton) Williams yra viena i\xc5\xa1 \xe2\x80\x9eDid\xc5\xbeiojo ketverto\xe2\x80\x9c komand\xc5\xb3, laim\xc4\x97jusi\xc5\xb3 bent vien\xc4\x85 \xc4\x8dempionat\xc4\x85 nuo 1979\xc2\xa0m. ir bent vien\xc4\x85 pilot\xc5\xb3 \xc4\x8dempionat\xc4\x85 nuo 1984\xc2\xa0m. Iki \xc5\xa1iol Williams i\xc5\xa1 \xc5\xa1i\xc5\xb3 keturi\xc5\xb3 komanda yra vienintel\xc4\x97 nepriklausoma komanda, kuomet kitos yra globojamos automobili\xc5\xb3 gamintoj\xc5\xb3._NEWLINE_2007 m. sezon\xc4\x85 komanda prad\xc4\x97jo pasikeitusi\xc2\xa0\xe2\x80\x93 Mark\xc4\x85 Webber\xc4\xaf pakeit\xc4\x97 Alexanderis Wurzas, o 2006 m. naudotus Cosworth variklius pakeit\xc4\x97 Toyota agregatai. A. Wurzas Kanados GP pasiek\xc4\x97 auk\xc5\xa1\xc4\x8diausi\xc4\x85 sezono pozicij\xc4\x85 tre\xc4\x8di\xc4\x85 viet\xc4\x85. Dar por\xc4\x85 kart\xc5\xb3 ekipos pilotai pasiek\xc4\x97 ketvirt\xc4\x85 viet\xc4\x85 ir kelis sykius fini\xc5\xa1avo ta\xc5\xa1kuose. Viso surinkti 33 ta\xc5\xa1kai peln\xc4\x97 komandai 4 viet\xc4\x85 bendroje \xc4\xafskaitoje.\n_START_SECTION_\nDabartin\xc4\x97 komanda\n_START_PARAGRAPH_\n2008 m. Williams komandos bolidus pilotuos Nico Rosbergas ir Kazuki Nakajima. Rosbergas pasira\xc5\xa1\xc4\x97 sutart\xc4\xaf iki 2009\xc2\xa0m. gruod\xc5\xbeio 9 d._NEWLINE_2008\xc2\xa0m. sausio 21 d. Valensijos trasoje buvo i\xc5\xa1bandytas naujasis komandos bolidas. _NEWLINE_Pirmasis sezono etpas Australijoje ekipai buvo 500-tasis GP. Australijos GP ekipai susiklost\xc4\x97 labai s\xc4\x97kmingai. Nico Rosbergas peln\xc4\x97 pirm\xc4\x85j\xc4\xaf savo podium\xc4\x85, fini\xc5\xa1uodamas tre\xc4\x8dias, o K. Nakajima peln\xc4\x97 pirmuosius savo ta\xc5\xa1kus, fini\xc5\xa1uodamas \xc5\xa1e\xc5\xa1toje vietoje. Malaizijoje komanda tur\xc4\x97jo problem\xc5\xb3 ir nesugeb\xc4\x97jo pasiprei\xc5\xa1inti konkurentams. Bahreine N. Rosberg\xe2\x80\x99as v\xc4\x97l peln\xc4\x97 komandai ta\xc5\xa1k\xc4\x85, o Nakajima bandydamas vieno sustojimo strategij\xc4\x85 fini\xc5\xa1avo 14-tas._NEWLINE_Dar kart\xc4\x85 ant apdovanojim\xc5\xb3 pakylos \xc5\xa1iame sezone lipo Rosbergas, kai u\xc5\xbe\xc4\x97m\xc4\x97 antr\xc4\x85 viet\xc4\x85 Singap\xc5\xabre. Jo ekipos draugas Nakajima negal\xc4\x97jo jam prilygti ir sugeb\xc4\x97jo tik penkis kartus fini\xc5\xa1uoti ta\xc5\xa1kuose. I\xc5\xa1 viso ekipa surinko 26 ta\xc5\xa1kus ir liko 8 galutin\xc4\x97s \xc4\xafskaitos vietoje.'